Կիյոսի Ացումի

Կիյոսի Ացումի (ճապ.՝ 渥美清, մարտի 10, 1928(1928-03-10), Տոկիո, Ճապոնիա - օգոստոսի 4, 1996(1996-08-04), Տոկիո, Տոկիո, Ճապոնիա), իսկական անունը՝ Յասուո Թադոկորո (ճապ.՝ 田所 康雄), թատրոնի, կինոյի և հեռուստատեսության ճապոնացի կատակերգու դերասան։ XX դարի վերջին երեք տասնամյակների ընթացքում ճապոնացիները անհամբերությամբ էին սպասում անհաջողակ հերոսի դժբախտությունների նոր սերիաներին։ Ացումիի մասին քննադատներից մեկը ասել է. «Դերասանի դեմքը ճապոնացիներին ավելի հայտնի է, քան կայսեր դեմքը»։


== Կենսագրություն ==


=== Վաղ տարիներ ===
Յասուո Թադոկորոն (նրա իսկական անունն է) ծնվել է Տոկիոյում թերթի թղթակից Տոմոձիրո Յասուո Թադոկորոյի (նախկինում՝ տարրական դպրոցի ուսուցիչ) և նրա կնոջ՝ տնային տնտեսուհի Տացուի (ժամանակ առ ժամանակ ծայրը ծայրին հասցնելու համար նա զբաղվել է տնայնագործական կար ու ձևով) ընտանիքում։ Ապագա դերասանի լույս աշխարհ գալու ժամանակ ընտանքը ևս մեկ երեխա արդեն ուներ՝ նրա վեց տարեկան եղբայրը՝ Կենյիտիրոն (հետագայում նա մահացել է 25 տարեկանում)։ Իր մանկության մեծագույն մասը Կիյոսին անցկացրել է Տոկիոյի Իտաբասի շրջանում, ուր սովորել է Սուգամոյի միջնակարգ դպրոցի տարրական դասարաններում (ներկայումս՝ Sugamo High School): Նա վատ է սովորել՝ հիմնականում ցածր գնահատականներով։ Երկրորդ համաշխարհային պատերազմի սկսվելուն պես նա, ինչպես շատ այլ երեխաներ, ստիպված է եղել աշխատել արտադրությունում։ Նա ինքնաթիռների ռադիատորներ է հավաքել։ Անցումային տարիքում դեռահասը հայտնվել է վատ շրջապատում, եղել է փողոցային բանդայի պարագլուխ և հաճախակի հայտնվել է ոստիկանության բաժանմունքներում։ 1945 թվականին Կիյոսին մի կերպ ավարտել է միջնակարգ դպրոցը։
Պատերազմից հետո Ուենո կայարանի շրջակայքում գործող երիտասարդ մանր հանցագործների դաժան միջավայրում շարունակել է քրեական կյանքը։ Տարօրինակ կերպով և Ացումին, և «առանց պատճառի ապստամբներից» մի քանիսը հետագայում դարձան բավականին հարգված մարդիկ (նրանց շարքում ՝ նույնիսկ համալսարանի ապագա դասախոս և ֆինանսաների նախարարության ներկայացուցիչ)։ Կիյոսիի գործունեության հիմնական ուղղությունը եղել է Սենդայից Տոկիո բրնձի անօրինական մաքսանենգությունը, ինչը հետպատերազմյան սովի տարիներին լայնորեն տարածված էր։
Նրա կյանքը դեպի լավը փոխվեց, երբ միացավ ոչ մեծ շարժական թատերական մի խմբի, որտեղ նրան սկզբում միայն օժանդակ աշխատանքներ վստահեցին, ինչպես օրինակ՝ բարձրացնել վարագույրը։ Բայց, 1951 թվականի հունիսին նա, վերապատրաստվելով, սկսեց հանդես գալ որպես կատակերգու՝ զվարճացնելով Ասակուսա թաղամասի ժողովրդին, ապա սկսեց աշխատել հայտնի France-za ստրպ-շոուում, որից բազմաթիվ հայտնի կատակերգուներ են դուրս եկել։ 1954 թվականին Կիյոսին լրջորեն հիվանդացավ. նրա մոտ տուբերկուլյոզ ախտորոշեցին, որի պատճառով հեռացրեցին աջ թոքը։ Դրանից հետո Կիյոսին սկսեց ավելի հանդարտ և հավասարակշռված կյանք վարել՝ ընդգծված հատուկ ուշադրություն դարձնելով իր առողջությանը։ Հիվանդությունից հետո 1956 թվականին վերադառնալով France-za՝ նա Fuji TV
Հեռուստաընկերության կողմից ներգրավեց տաղանդների բացահայտմանը՝ վարձվելով այն ժամանակ դեռևս նոր-նոր ձևավորվող փոքր էկրանի տարբեր շոուների համար։ Այնուհետև նա պայմանագիր է կնքում NHK հեռուստաալիքի հետ, որտեղ էլ հանրահռչակ դարձավ ողջ Ճապոնիայում։ 1962 թվականի եթերաշրջանում հանդես է եկել O-ban (Fuji TV) հեռուստասերիալում, որտեղ անպարկեշտ ռամիկի կերպար էր մարմնավորում, ով լի էր կենսական ուժով, եռանդուն էր և անդիմադրելի զավեշտական հմայք ուներ։


=== Կարիերան կինոյում ===
Ֆիլմերում նա սկսել է նկարվել 1958 թվականից ի վեր՝ ոչ մեծ դերերով։ Կինոմատոգրաֆիայում նրա առաջին նշանակալի աշխատանքը եղել է 1963 թվականի կինոշրջանում ռեժիսիոր Յոսիտարո Նոմուրի կողմից մեծ հիթ դարձած «Սիրով Նորին Մեծությանը» կատակերգությունում նրան տրված դերը։ Հաջորդ տարի նկարահանվել է երկու առաջարկներում՝ «Սիրով Նորին Մեծությանը-2» և «Ողջ սիրով դեպի վարչապետը»։
1968 թվականին սկսվում է նոր շրջափուլ նրա կարիերայում։ Fuji TV հեռուստաընկերությունը Կիյոսիին հրավիրում է խաղալու «Տղամարդը դժվար է ապրում» կատակերգական սերիալում Տորա-սանի դերը. սցենարիստը եղել է Յոդզի Յամադան։ Սերիալը մեծ հաջողություն ունեցավ, և երբ գլխավոր հերոսը մեռնում է եզրափակիչ սերիայում, հեռուստաընկերությունը բառացիորեն ողողվում է զայրացած հեռուստադիտողների նամակներով, որոնց համար Տորա-սանը արդեն հարազատ էր դարձել։ Այսպես «Սյոտիկու» կինոընկերության մարքետինգային ծառայության մոտ գաղափար հղացավ արդեն մեծ էկրանին շարունակել Տորա-սանի կյանքը։ Բեմադրությունը հանձնարավեց Յոդզի Յամադային, Տորա-սանին դարձյալ մարմնավորեց Ացումին։ «Սյոտիկու» ընկերությունը այդ ժամանակ այլ ընկերությունների նման ունենալով ֆինանսական դժվարություններ՝ նույնիսկ չէր էլ պատկերացնում, որ այս նախագիծը այն աստիճան հաջող կլինի, որ ֆիրման կփրկի սնանկացումից։ Համարվում է, որ ֆիլմի հիմնական հաջողությունը գլխավոր դերում Կիյոսի Ացումիին նկարահանելն էր։ Նրա կերպարը՝ Տորադզիրո Կուրուման (պարզապես՝ Տորա-սան) ծնվել էր Սիտամատիում, աղքատ ընտանիքում, նա անհանգիստ բնավորություն տեր էր, իր ամբողջ կյանքը նա, տարածախ առևտրականը, շրջում է քաղաքից քաղաք, երբեմն վերադառնում է հարազատ տուն, որտեղ ապրում են իր հորեղբայրը, հորաքույրը և քույրը՝ Սակուրան։ Դերասանի մարդկային մեծ հմայքը այս դերի մեջ բացահայտվում է լիովին։ Նախագծի շշմեցուցիչ հաջողության շնորհիվ «Սյոտիկու»-ի ղեկավարությանը նորանոր բազմաթիվ առաջարկներ էր ստանում։ Այսպես, քառորդ դարի ընթացքում (1969 թվականից մինչև 1995 թվականը) նկարահանվել են 48 դրվագներ՝ պաշտոնապես ներառվելով Գինեսի ռեկորդների գրքի մեջ՝ որպես միևնույն հերոսով ամենաերկարատև սերիալը կինոյի պատմության մեջ։ Սերիալը հետագայում ևս կնկարահանվեր, եթե 1996 թվականին դերասանը անժամանակ չմահանար թոքի քաղցկեղից։ Նրա մահը, իսկ դրա հետ նաև՝ սիրելի սերիալի վերջանալը, սգում էին միլիոնավոր ճապոնացիներ։
Կիյոսի Ացումին մինչև իր կյանքի վերջը հրաժարվել է իր անձնական կյանքից որևէ բացահայտումներ անելուց։ Դա վերաբերվում է նաև մահվանը։ Ացումիի ընտանիքը չորս օր շարունակ թաքցրել է նրա մահվան փաստը։ Միայն կինը՝ Մասակոն և նրա երկու երեխաներն են ներկա եղել դիակիզմանը։ Նույնիսկ ռեժիսիոր Յոդզի Յամադան, ինչպես ցանկացած այլ մարդ, իր ֆիլմերի մեծ մասին աստղի մահվան մասին իմացել է միայն նրա ՝ առանց ավելորդ աղմուկի և արարողակարգի հեռանալուց հետո։


== Մրցանակներ և նոմինացիաներ ==


== Ֆիլմագրություն ==


== Ծանոթագրություններ ==